I. Mikloš, podpredseda vlády a minister financií SR: (2003-11-11):
Ešte jednu vec som zabudol povedať. A myslím si, že je dôležitá, lebo často zaznieva aj vo vzťahu k tomu, čo hovoril pán poslanec Ondriaš, a nedávno to vyhlasovali aj odbory, aký bude dopad tých opatrení pre rodiny, pre príjmy. Chcem povedať, že údaje, ktoré ste, pán poslanec Ondriaš, tu prezentovali, neboli správne. Nehovorím, že neboli správne všetky údaje, ale som si istý, pán Ondriaš, a poviem vám konkrétne, že keď ste hovorili, že reálne mzdy nedosiahli úroveň roka 1989, že jednoducho to nie je pravda. Reálne mzdy od roka 1989 vzrástli o 17 %. Dnes vy to interpretujete úplne inak. Áno, toto sú správne a korektné čísla. Ďalej, k tým pozmeňujúcim návrhom, teda všetkým, ktoré buď by neumožnili privatizáciu, alebo by vlastne vynucovali revíziu zmluvných vzťahov, na základe ktorých boli privatizácie uskutočnené, chcem povedať, že ide o veľmi, veľmi nebezpečné precedensy. A k cene, pán Fico, špeciálne vám by som chcel povedať, vy svojimi výrokmi, ktoré ste v procese privatizácie mali neustále, a k SPP ste sa vyjadrovali častejšie ako komisie privatizačné, práve týmito výrokmi, a tým, že ste sa vyhrážali revíziou tohto procesu, môžete spôsobiť nižšiu cenu, ako mohla byť dosiahnutá, ak by neexistovalo takéto zneistenie potenciálnych investorov a zneistenie trhu. Pán poslanec Čaplovič, môžete sa na tom usmievať, je to prosto tak. A vezmite si elementárnu logiku, chcete vstúpiť do takéhoto podniku, chcete privatizovať, ste medzinárodná firma a zároveň najsilnejší opozičný politik, predseda najsilnejšej strany, pri ktorej si kdekto, najmä pán Fico myslel, že bude predsedom vlády, tvrdí, že bude revidovať túto privatizáciu. Asi by to vo vás spôsobilo čo? Že zaplatíte viac alebo menej za ten podnik? Politické riziká sú súčasťou rizík a pán Fico zvyšoval politické riziká privatizácie. A dnes to potvrdzuje svojimi návrhmi, pretože on tu navrhuje revidovať platné zmluvy, ktoré vznikli na základe platného právneho stavu, revidovať niečo, revidovať podmienky privatizácie, ktoré vznikli. A ja opakujem, to nebola skrytá podmienka, že ponúkame manažérsku kontrolu. My sme chceli pre podnik získať strategického investora, a preto sme ponúkali aj manažérsku kontrolu. Pán poslanec Mikuš tu otvoril niektoré témy, ktoré sú, myslím si, vážne a o ktorých je potrebné diskutovať, ale my touto novelou nezatvárame priestor pred diskusiou o takýchto veciach, aj poučenie sa zo skúseností v Spojených štátoch amerických, ale aj inde, aj isté zníženie rizika nejakej nepremyslenej liberalizácie bez toho, aby sme analyzovali možné riziká s tým spojené. Čiže to sú veci, ktoré vyžadujú analýzu, ale pri ktorých schválenie tejto novely neznamená, že analyzované nebudú a že nebudú brané na zreteľ. A dovoľte mi uzavrieť to teda tým, čo hovoril pán poslanec Číž. On hovoril o libertínskom spôsobe, zrejme mal na mysli libertariánsky spôsob, lebo neviem presne, čo je libertínsky spôsob. (Hlasy z pléna.) Nazývajte to, pán poslanec, ako chcete, podstatne je, že vláda má svoje programové vyhlásenie, ktoré je konzistentné, ktoré bolo schválené v tomto parlamente, ktorým vláda získala väčšinu v parlamente. A vláda tento svoj volebný program napĺňa. A áno, tento volebný program je založený na niektorých hodnotách a princípoch, ktorým vy zrejme neveríte, ale je založený na hodnotách a princípoch, pri ktorých prax ukázala, empirická skúsenosť z mnohých krajín ukázala, že ak sa uplatňujú tieto princípy v hospodárskej politike, tak je dosahovaný vyšší a udržateľný ekonomický rast. A faktom je, či tomu budete veriť alebo nie, že dnes sa čím ďalej, tým viac uznáva, že Slovensko sa stáva lídrom v uskutočňovaní reforiem a že práve tieto reformy, ktoré robíme, ktorých aj privatizácia je súčasťou, vytvárajú predpoklady na vyšší a udržateľný ekonomický rast a na rýchlejšie dobiehanie vyspelých krajín. A ak budeme mať možnosť presadzovať tento program štyri roky, tak ja verím, že ešte v priebehu tohto volebného cyklu to výsledky prinesie. A ja si myslím, pretože nechcem podceňovať vašu inteligenciu, že vy to aj viete. Vy to aj viete a toto je dôvod, prečo sa zo všetkých síl snažíte aj skrátiť volebné obdobie tejto vlády, aby jednoducho v čase, keď to ešte výsledky neprináša, keď to prináša len tie náklady, k tej zmene došlo, pretože si veľmi dobre uvedomujete, že tie pozitívne výsledky, čo sa týka ekonomického rastu, rastu životnej úrovne, to prinesie v druhej polovici volebného obdobia. Ďakujem pekne za pozornosť. (Potlesk.)